Мамыру, зэгурыIуэу псэуным Къэбэрдей-Балъкъэрым пщIэшхуэ щIитащ
Терроризмэм ебэнынымкIэ зэкъуэтыныгъэм и махуэм ирихьэлIэу КIуэ-кIуэ Юрий республикэм щыпсэухэм захуигъэзащ.
КъБР-м и Iэтащхьэм Терроризмэм ебэнынымкIэ зэкъуэтыныгъэм и махуэм ирихьэлIэу республикэм исхэм захуигъэзащ.
«Зэрыщыту къэралым щIыгъуу фокIадэм и 3-м Къэбэрдей-Балъкъэрым егъэлъапIэ терроризмэм ебэнынымкIэ зэкъуэтыныгъэм и махуэр. Мы пIалъэр пыщIащ Беслъэн къыщыхъуауэ щыта гузэвэгъуэм. Абы щызэхащIыхьа хьэкIэкхъуэкIагъэм цIыху 300-м щIигъу хэкIуэдащ, я нэхъыбэр сабийуэ. Мамыру, зэгурыIуэу псэуным пщIэшхуэ щIатащ Къэбэрдей-Балъкъэрым и цIыхубэми. 2005 гъэм жэпуэгъуэм и 13-м IэщэкIэ зэщIэузэдауэ Налшык къытеуауэ щыта террористхэм цIыху къызэрыгуэкIыу 14, хабзэхъумэ органхэм я лэжьакIуэу 35-рэ яIэщIэкIуэдащ. Ди жагъуэ зэрыхъущи, къыкIэлъыкIуэ илъэсхэми зэрыщыту къэралым елъытауэ террористхэм щIэпхъаджагъэ нэхъыбэ ди республи- кэм щызэрахьэу екIуэкIащ. Апхуэдэ щытыкIэр къызэнэкIынымкIэ сэбэп хъуащ жылагъуэ зэфIэкIыр, властым и органхэмрэ хабзэхъумэ IэнатIэхэмрэ я зэфIэкIыр зэрызэкъуагъэувар. Иджы дэ ди къалэнщ террористхэм ди щIыналъэм и тепщэу дяпэкIэ зэи закъыщымыхъужын папщIэ зыхуэфащэ псори длэжьыну.
Нобэ дунейпсо терроризмэм пэщIэтынымкIэ бэнэныгъэм Урысейр и пашэщ икIи абы дуней псом щыIэ зэфIэкIхэр а Iуэху шынагъуэр къызэнэкIынымкIэ бэнэныгъэм зэщIегъэуIуэ. Урысейм и Президент Путин Владимир зэрыжиIауэ, а бэнэныгъэр «щхьэхуитыныгъэм, пэжым, захуагъэм, цIыхухэм я гъащIэмрэ зэрыщыту цивилизацэм и къэкIуэнумрэ яхуэгъэзащ», — къыщыгъэлъэгъуащ тхыгъэм.
КъБР-м и Iэтащхьэмрэ
Правительствэмрэ я пресс-IуэхущIапIэ.
